Document ID: 31999L0085

Smernica Rady 1999/85/ES
z 22. októbra 1999,
ktorou sa mení a dopĺňa smernica 77/388/EHS v súvislosti s možnosťou experimentálne používať zníženú sadzbu DPH pri službách náročných na ľudskú prácu
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 93,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže:
(1) Článok 12 (3) a) smernice Rady 77/388/EHS zo 17. mája 1977 o harmonizácii právnych predpisov členských štátov súvisiacich s daňami z obratu - spoločný systém dane z pridanej hodnoty: jednotný vymeriavací základ [4] stanovuje, že členské štáty môžu používať jednu alebo dve znížené sadzby len na dodávku tovarov a poskytovanie služieb, ktoré spadajú do kategórií uvedených v prílohe H smernice 77/388/EHS.
(2) Avšak problém nezamestnanosti je taký vážny, že tie členské štáty, ktoré si to želajú, by mali mať, pokiaľ ide o tvorbu pracovných príležitostí, povolené experimentovať s vykonávaním a dosahom, zníženia sadzby DPH zo služieb náročných na ľudskú prácu, ktoré v súčasnosti nie sú uvedené v prílohe H.
(3) Táto znížená sadzba DPH pravdepodobne zníži motiváciu podnikov pridať sa k čiernej ekonomike alebo v nej zotrvať.
(4) Avšak zavedenie cieleného zníženia sadzby DPH by mohlo mať negatívny dosah na hladké fungovanie vnútorného trhu a na neutralitu daní; preto by sa malo zabezpečiť zavedenie postupu splnomocnenia pre úplné a jasne definované trojročné obdobie a rovnako by sa malo zabezpečiť aby rozsah tohto opatrenia podliehal prísnym podmienkam, tak aby zostal kontrolovateľný a limitovaný.
(5) Vzhľadom na experimentálny charakter tohto opatrenia, by členské štáty, ktoré ho budú vykonávať a rovnako aj Komisia, mali uskutočniť podrobné hodnotenie jeho dosahu, pokiaľ ide o tvorbu pracovných príležitostí a efektívnosti.
(6) Opatrenie by sa malo prísne obmedziť v čase a malo by sa ukončiť najneskôr do 31. decembra 2002.
(7) Vykonávanie tejto smernice si nevyžaduje žiadnu zmenu ani doplnenie právnych predpisov členských štátov,
PRIJALA TÚTO SMERNICU:
Článok 1
Smernica 77/388/EHS sa týmto mení a dopĺňa takto:
1. k článku 28 sa pridáva nasledujúci odsek:
"6. Rada, konajúca jednomyseľne na základe návrhu Komisie, môže splnomocniť ktorýkoľvek členský štát aby používal po dobu najviac troch rokov od 1. januára 2000 a 31. decembra 2002 znížené sadzby stanovené v treťom pododseku článku 12 (3) a) pri službách tam uvedených a to najviac pre dve z kategórií uvedených v prílohe K. Vo výnimočných prípadoch členský štát sa môže splnomocniť používať zníženú sadzbu pre služby v troch z vyššie uvedených kategórií.
Zmienené služby musia spĺňať tieto požiadavky:
a) musia byť náročné na ľudskú prácu,
b) musia byť prevažne poskytované priamo konečným spotrebiteľom,
c) musia byť hlavne lokálne a nesmie byť pravdepodobné, že budú obmedzovať konkurenciu,
d) musí existovať pevná väzba medzi nižšími cenami vyplývajúcimi zo zníženia sadzby a predvídateľným rastom dopytu a zamestnanosti.
Používanie zníženej sadzby nesmie spôsobiť ujmu hladkému fungovaniu vnútorného trhu.
Každý členský štát, ktorý si želá zaviesť opatrenie uvedené v prvom pododseku, bude informovať Komisiu do 1. novembra 1999 a do tohto dátumu jej tiež poskytne všetky príslušné podrobnosti a to najmä:
a) rozsah opatrenia a podrobný popis služieb, ktorých sa týka,
b) podrobnosti uvádzajúce, že sú splnené podmienky stanovené v druhom a treťom pododseku,
c) podrobnosti uvádzajúce očakávané rozpočtové náklady opatrenia.
Tie členské štáty, ktoré sú splnomocnené používať zníženú sadzbu uvedenú v prvom pododseku zostavia do 1. októbra 2002 podrobnú správu obsahujúcu celkové hodnotenie účinnosti opatrenia, predovšetkým pokiaľ ide o tvorbu pracovných príležitostí a efektívnosť.
Do 31. decembra 2002 Komisia zašle celkovú hodnotiacu správu Rade a parlamentu, ak to bude potrebné, aj s priloženým návrhom na vhodné opatrenia na konečné rozhodnutie o vhodnej sadzbe DPH pre služby náročné na prácu."
2. Ako je stanovené v prílohe tejto smernice, pridá sa nová príloha K.
Článok 2
Táto smernica nadobúda účinnosť v deň jej uverejnenia v Úradnom vestníku európskych spoločenstiev.
Článok 3
Táto smernica je adresovaná členským štátom.
V Luxemburgu 22. októbra 1999

Labels: 7
9
2
15